Frank Dahlgaard (UP), 2000-03-14:
Tak til ordførerne for deres synspunkter og naturligvis især til ordføreren for Det Konservative Folkeparti og Dansk Folkeparti og Kristeligt Folkeparti og Frihed 2000, som direkte tilkendegav, at de støttede.
Så må jeg sige, at jeg er noget forundret over Venstres argumentation og også holdning, hvor det jo til sidst kom frem, at man ikke kunne støtte forslaget, fordi Danmark ikke skal gå enegang.
Men nu er Danmark jo et selvstændigt land, som fører sin egen udenrigspolitik, og det kan man gøre ved at gå enegang, og det kan man gøre ved at tage initiativ til, at man i fællesskab kravler ned fra det træ, hvori man på en eller anden måde er kommet op, altså at Danmark tager initiativ til, at man sammen med nogle af de andre lande eller alle de andre lande ophæver sanktionerne, for Østrig og den østrigske regering har jo ikke vist sig at gøre noget som helst i strid med menneskerettigheder eller med demokrati.
Jamen her er jo et forslag til folketingsbeslutning om, at man så skal ophæve sanktionerne og tage et initiativ.
Og når Venstres ordfører så siger, at nogen jo skal starte - det var det, der sluttede ordførerens indlæg - at nogen skal jo begynde at kravle ned fra træet, jamen så er det jo det, som dette forslag inviterer til: at Danmark her tager et initiativ til at kravle ned alene eller sammen med de andre.
Der er ikke tale om, at det her nødvendigvis betyder dansk enegang, så derfor er Venstres argumentation i denne her sag lidt mærkelig.
Det skal ske i samarbejde med de andre lande.
Jo, men nogle skal jo tage initiativet, nogle skal starte med at kravle ned, og det er jo det, som dette her forslag bl.a. åbner mulighed for. Jeg synes i øvrigt, at hr. Holger K. Nielsen under den forrige debat, altså forespørgselsdebatten, holdt et meget godt og rigtigt indlæg.
Dansk Folkeparti støtter det her.
Det er jeg glad for, og det er også en naturlig ting.
Hr. Arne Melchior fandt ikke tid til at være her, men afviser sammen med De Radikale.
Det Radikale Venstre er jo regeringsparti, og flere lande skal holde sammen.
Jo, men nogle skal tage et initiativ. Enhedslisten er meget uforståelig, for Enhedslisten kom jo med et forslag til vedtagelse, der holdt to bolde i luften.
Den ene var at tage afstand fra den måde, man har håndteret situationen på, og det gjorde det store flertal jo så ved at stemme for det forslag til vedtagelse, som de mange partier fremsatte.
Men den anden bold, man havde, var jo netop dette med, at man opfordrer regeringen til at foreslå de øvrige 13 regeringer, at sanktionerne mod Østrig suspenderes, og at man skal overvåge Østrig osv. Jo, men alle lande overvåger jo hinanden hele tiden.
Det har vi ambassader til, så det foregår også helt formelt; man overvåger hinanden og rapporterer hjem.
Ja, det er meget uforståeligt, at Enhedslisten skulle gå imod det her, fordi det er jo faktisk det, der står i det andet punkt i Enhedslistens eget forslag til vedtagelse under forespørgslen før: at man tager et initiativ på det her område.
Man ønsker så, det skal ske sammen med andre.
Det kan også ske ved, at man vedtager
dette forslag.
Som sagt tak til Kristeligt Folkeparti og tak til Frihed 2000 for tilslutningen.
Jeg går også ud fra, at forslaget henvises til Folketingets Udenrigsudvalg, for det her er jo en sag, som ikke har noget med EU at gøre, i hvert fald ikke i formaliteten, og formaliteten skal man holde sig til i denne sag, så det kommer vel til Folketingets Udenrigsudvalg.
Dér håber jeg så at der under behandlingen måske kan vise sig en mulighed for, at der kommer et flertal, med det resultat, at vi som et selvstændigt dansk land tager initiativ til ophæve disse sanktioner over for Østrig, gerne ved at få de andre med, så vi alle sammen kan komme ned fra det træ, som vi er havnet oppe i.